Vikipediyada bu adlı digər şəxslər haqqında da məqalələr var; bax: Yekaterina.

**Yekaterina Ulanova** — rus qadın voleybolçu. Liberodur. Dinamo Kazan klubunda karyerasını davam etdirir, 2005-ci ildən Rusiya millisinin üzvüdür.

Karyerası
---------

Yekaterina Ulanova peşəkar karyerasına ölkəsinin Olimpiya Suja komandasında başlamışdır. Bir mövsüm burada oynadıqdan sonra Rusiya voleybolunun flaqmanı sayılan Dinamo Moskvaya transfer olunmuşdu. Burada Rusiya superliqasını bir dəfə başı üzərinə qaldıran voleybolçu daha sonra sırası ilə ÇSKA Moskva, Leninqradka, Dinamo Krasnodar klublarının şərəfini qormuşdur. 2010-cu ildə Dinamo Krasnodarla müqavilə müddəti bitdikdən sonra yenə də ölkə xaricinə çıxmamış, başqa bir Dinamo klubu Dinamo Kazanla sözləşmə imzalamışdı.

Karyerasının ən rəngarəng vaxtlarını Dinamo Kazanda keçirən Ulanova burada şəxsi rekordlarına da imza atdı. Kluba transfer olunduğu ilk, 2010-11 mövsümündən başlayaraq komanda ilə ard-arda dörd dəfə ölkə çempionatının qızıl medalını boynuna asan Ulanova bunun yanında da 2013-14 mövsümündə CEV Qadınlar Çempionlar Liqasını, 2014-cü ilin yayında isə Klublararası dünya çempionatını qazanmışdır. Adı çəkilən son turnirdə "Ən Yaxşı Libero" adına da layiq görülmüşdü.

Milli komandaya tez-tez dəvət alan fərasətli libero Rusiya yığması ilə bir çox titul əldə etmişdir. İlk olaraq voleybolçu 2005-ci ildə Voleybol üzrə qadınlararası Avropa çempionatının qızıl medalını qazanan Rusiya yığmasının heyətində yer almışdır. 2007-ci ildə eyni turnirin bürünc medalını, 2 il sonra isə Dünya Qran Prisinin gümüş medalını qazanmışdır. 2010-cu ildə isə Ulanova heç vaxt unutmayacağı bir sevinc yaşamışdı. Belə ki, liberosu olduğu Rusiya milli komandası 2010-cu ilin dünya çempionatını qazanmışdı. Bütün bu uğurlardan başqa voleybolçu 2008 və 2012-ci illərdə də milli komanda ilə birlikdə Yay Olimpiya Oyunlarındada iştirak etmişdir.

Uğurları
--------

### Klublar ilə

* Rusiya Rusiya çempionatı: 5

2005-06, 2010-11, 2011-12, 2012-13, 2013-14
* Rusiya kuboku: 2

2010, 2012
* Klublararası dünya çempionatı: 1

2014
* Çempionlar Liqası: 1

2013-14
### Milli komanda ilə

* 2005 Avropa çempionatı -  **Qızıl medal**
* 2007 Avropa çempionatı -  **Bürünc medal**
* 2009 Dünya Qran Prisi -  **Gümüş medal**
* 2010 Dünya çempionatı -  **Qızıl medal**

### Şəxsi mükafatları

* *2003 Yeniyetmələrarası Avropa çempionatı - "Ən Yaxşı Libero"*
* *2010 Rusiya kuboku - "Ən Yaxşı Libero"*
* *2011 Rusiya kuboku - "Ən Yaxşı Top qəbuledici"*
* *2014 Klublararası dünya çempionatı - "Ən Yaxşı Libero"*

İstinadlar
----------

1. ↑  "Екатерина Уланова: ЦСКА и «Динамо-Казань» - чемпионы! Рада, что у нас золотая семья!" (az.). azertag.gov.az. 15-05-2014. 2016-03-05 tarixində arxivləşdirilib. İstifadə tarixi: 2014-06-07.
2. ↑  "Dinamo KAZAN dethrones VakifBank to claim the 2014 Champions League title". Baku, Azerbaijan: CEV. 2014-03-16. 2016-08-28 tarixində arxivləşdirilib. İstifadə tarixi: 2014-03-16.
3. ↑  "Russia's Kazan capture Women's Club World championship in style". Zurich, Switzerland: FIVB. 2014-05-11. 2014-10-19 tarixində arxivləşdirilib. İstifadə tarixi: 2014-05-11.
4. ↑  London2012.com

Xarici keçidlər
---------------

* (ing.) "FİVB"nın rəsmi saytında profili
* (ing.) "CEV"in rəsmi saytında profili Arxivləşdirilib 2015-09-24 at the Wayback Machine
* (rus.) Klub saytında profili